รัฐบาลไทย-ข่าวทำเนียบรัฐบาล-แรงงาน.เผย ตัวเลขคนเดินทางไปทำงานตปท.พุ่ง หลังสถานการณ์โควิดผ่อนคลาย
วันอาทิตย์ที่ 16 สิงหาคม 2563
แรงงาน.เผย ตัวเลขคนเดินทางไปทํางานตปท.พุ่ง หลังสถานการณ์โควิดผ่อนคลาย
รัฐมนตรีว่าการกระทรวงแรงงาน เผย ตัวเลขคนหางานเดินทางไปทํางานต่างประเทศ ผ่านด่านตรวจคนหางานท่าอากาศยานสุวรรณภูมิ พุ่ง หลังสถานการณ์โควิดในไทยผ่อนคลาย   ชี้  การที่แรงงานไปทํางานต่างประเทศ  ลดปัญหาการว่างงาน  ช่วยกระตุ้นเศรษฐกิจและนําเงินกลับเข้าประเทศ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า หลังสถานการณ์การแพร่ระบาดของโรคโควิด-19 ในประเทศเริ่มคลี่คลายลงโดยไม่พบผู้ติดเชื้อภายในประเทศ รวมทั้งรัฐบาลได้ดําเนินมาตรการการเดินทางระหว่างประเทศที่ผ่อนคลายมากขึ้น นั้น พบว่า ความต้องการเดินทางไปทํางานในต่างประเทศของแรงงานไทยเพิ่มมากขึ้น เห็นได้จาก สถิติคนหางานเดินทางไปทํางานต่างประเทศ ผ่านด่านตรวจคนหางานท่าอากาศยานสุวรรณภูมิ ของกรมการจัดหางาน เดือนกรกฎาคม 2563 ที่มีจํานวน 2,394 คน เพิ่มขึ้นจากเดือนมิถุนายน ที่มีคนหางานเดินทาง จํานวน 585 คน กว่า 4 เท่าตัว เดือนพฤษภาคม มีคนหางานเดินทางฯ 243 คน เดือนเมษายน มีคนหางานเดินทางฯ 557 คน และเดือนมีนาคม ที่เป็นระยะเริ่มต้นของการแพร่ระบาดที่มีคนหางานเดินทางฯ 3,737 คน
“เพราะประเทศต่างๆ เริ่มกลับมาฟื้นฟูประเทศ เพื่อให้กิจกรรมด้านเศรษฐกิจกลับมาสู่สภาพปกติ และ กําลังแรงงานถือเป็นปัจจัยการผลิตที่สําคัญของภาคธุรกิจ ซึ่งแรงงานไทยเป็นประเทศลําดับแรกๆ ที่ตลาดแรงงานในต่างประเทศต้องการ และติดต่อเข้ามา เนื่องจากแรงงานไทย มีวินัยในการทํางานและมีทักษะฝีมือดี ประกอบกับประเทศไทยมีการบริหารจัดการโรคโควิด 19 ได้เป็นอย่างดีจนเป็นที่ยอมรับ ทําให้โอกาสของแรงงานไทยในการไปทํางานต่างประเทศ เพิ่มมากขึ้น โดยเฉพาะแรงงานประเภทฝีมือ และกึ่งฝีมือ อย่างไรก็ดี จะใช้โอกาสนี้ในการเพิ่มช่องทางให้ ให้แรงงานไทยได้มีตลาดทํางานในต่างประเทศมากขึ้น เพื่อให้พี่น้องแรงงานมีอาชีพ มีรายได้ ซึ่งจะลดปัญหาการว่างงานที่เกิดขึ้นภายในประเทศไทยได้ อีกทั้งยัง ช่วยกระตุ้นเศรษฐกิจ และนําเงินกลับเข้าประเทศไทย ซึ่งการเดินทางไปทํางานต่างประเทศของแรงงานไทย สามารถสร้างรายได้เข้าประเทศได้เป็นจํานวนมาก โดยผลมวลรวมในปี 2563 มีรายได้เข้าประเทศรวมทั้งสิ้นกว่า 73,434 ล้านบาท จําแนกเป็น มกราคม 12,270 ล้านบาท กุมภาพันธ์ 10,305 ล้านบาท มีนาคม 11,361 ล้านบาท เมษายน 8,996 ล้านบาท พฤษภาคม 9,226 ล้านบาท และ มิถุนายน 10,341 ล้านบาท และกรกฎาคม 10,935 ล้านบาท” นายสุชาติฯ กล่าว
ด้าน นายสุชาติ พรชัยวิเศษกุล อธิบดีกรมการจัดหางาน กล่าวเพิ่มเติมว่า การไปทํางานต่างประเทศ อย่างถูกต้องตามกฎหมาย มีทั้งหมด 5 วิธี คือ 1.การเดินทางไปทํางานต่างประเทศด้วยตนเอง 2.การเดินทางไปทํางานต่างประเทศโดยบริษัทจัดหางานเป็นผู้จัดส่ง 3.การเดินทางไปทํางานต่างประเทศโดยกรมการจัดหางานเป็นผู้จัดส่ง ได้แก่ โครงการจ้างตรง :ไต้หวัน โครงการ IM : ประเทศญี่ปุ่น โครงการ EPS: เกาหลี โครงการ TIC 4.นายจ้างในประเทศไทยพาลูกจ้างไปทํางานในต่างประเทศ และ5.นายจ้างในประเทศไทยส่งลูกจ้างไปฝึกงานในต่างประเทศ
ซึ่งแผนการจัดส่งแรงงานไทยไปทํางานต่างประเทศช่วงหลังสถานการณ์โควิด-19 ระหว่างเดือน มิถุนายน-กันยายน 2563 ตั้งเป้าไว้ที่ 52,253 คน โดย คาดว่าจะส่งไปยัง ภูมิภาคเอเซีย เช่น ไต้หวัน 20,120 คน ญี่ปุ่น 3,818 คน สาธารณรัฐเกาหลี 6,421 คน มาเลเซีย 2,448 คน สิงคโปร์ 2,934 คน ภูมิภาคตะวันออกกลาง ได้แก่ อิสราเอล 2,840 คน ส่วนแรงงานไทยที่ยังทํางานอยู่ในต่างประเทศนั้น จากข้อมูลของกองบริหารแรงงานไทยไปต่างประเทศ ณ เดือนกรกฎาคม 2563 มีจํานวน 121,922 คน อยู่ที่ในกลุ่มประเทศเอเชียและเอเชียใต้ 91,541 คน มากสุดคือไต้หวัน 59,375 คน กลุ่มประเทศตะวันออกกลาง 24,312 คน มากสุดคือ อิสราเอล 21,916 คน กลุ่มประเทศยุโรป อเมริกา และอื่นๆ 5,720 คน มากที่สุดคือ ฮังการี 693 คน และกลุ่มประเทศแอฟริกา 349 คน มากที่สุดคือ แอฟริกาใต้ 115 คน
“ ขอย้ําว่า รัฐบาล คํานึงถึงความปลอดภัยของแรงงาน และถือประโยชน์ของแรงงานไทยเป็นอันดับสูงสุด พิจารณาการจัดส่งแรงงานไทยไปทํางานต่างประเทศ จากมาตรการควบคุมป้องกัน และการสร้างความปลอดภัยให้กับแรงงานไทย ซึ่งสามารถสอบถามรายละเอียดเพิ่มเติมเกี่ยวกับการเดินทางไปทํางานในต่างประเทศได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครเขตพื้นที่1-10 และสายด่วนกระทรวงแรงงาน โทร.1506 กด 2 กรมการจัดหางาน ” อธิบดีกรมการจัดหางานกล่าว